stanford-oval/wikipedia huggingface dataset:
เกมโซน
กติกาของรายการ > โซนถ่ายทอดเสียง

ในรอบนี้จะมีโจทย์เพลงจากผู้สนับสนุนหลัก 10 แผ่นป้าย (ในช่วงปี 2540 มีผู้สนับสนุนทั้งหมด 9 แผ่นป้าย และในปี 2544 ที่มีแผ่นป้ายผู้สนับสนุนรายการทั้งหมด 10 แผ่นป้าย จะมีโจทย์เพลงซึ่งอยู่ในรูปของโลโก้รายการ (ภายหลังได้เปลี่ยนรูปเป็นหุ่นยนต์บุญโซน) 5 แผ่นป้าย และโจทย์พรายกระซิบซึ่งอยู่ในรูปของผู้สนับสนุนหลักในช่วงนี้ 5 แผ่นป้าย) ผู้เข้าแข่งขัน 5 คน จะต้องยืนประจำที่ตู้เก็บเสียง และให้ผู้เข้าแข่งขันอีก 1 คน (ที่ยืนอยู่ตำแหน่งแรกนอกตู้เก็บเสียงกับพิธีกร) เลือกแผ่นป้ายสัญญาณเสียง
สำหรับโจทย์เพลง พิธีกรจะเปิดแผ่นป้ายสัญญาณเสียงให้ผู้เข้าแข่งขันอ่านเนื้อเพลงให้กับผู้เข้าแข่งขันในตำแหน่งต่อไปเรื่อย ๆ จนถึงคนสุดท้าย คนสุดท้ายจะต้องร้องเพลงนั้นออกมา ถ้าทุก ๆ คนร้องได้ถูกทั้งหมดจะได้รับคนละ 5 คะแนน และถ้าหากตอบผิด คนที่ร้องผิดจะถูกหัก 1 คะแนน ส่วนคะแนนที่ผู้ที่ตอบถูกจะได้นั้นจะลดหลั่นลงไปตามจำนวนผู้ที่ร้องถูก (เช่น หากมีผู้ร้องผิด 1 คน คนที่เหลือจะได้คนละ 4 คะแนน เป็นต้น)
สำหรับโจทย์พรายกระซิบนั้น คนแรกจะอ่านประโยคของตนให้คนที่ 2 คนที่ 2 จะต้องทวนประโยคของคนแรก แล้วอ่านประโยคของตัวเองให้คนที่ 3 ทำอย่างนี้ไปเรื่อย ๆ จนกระทั่งถึงคนสุดท้าย จะต้องทวนประโยคของทั้ง 5 คนก่อนหน้านี้ ถ้าทุก ๆ คนทำได้อย่างถูกต้องนอกจากจะได้คะแนนแล้ว ยังจะได้เงินรางวัลพิเศษอีกด้วย
หลังจากจบแต่ละโจทย์ ผู้แข่งขันจะสลับตำแหน่งให้คนสุดท้ายขึ้นมาเป็นคนแรก ส่วนคนอื่น ๆ ร่นลงไปคนละ 1 ตำแหน่ง เล่นไปเรื่อย ๆ จนกระทั่งทุก ๆ คนได้มาอยู่ในตำแหน่งแรก (ครบ 6 รอบ) สุดท้ายใครที่มีคะแนนสูงสุด คนนั้นจะได้เข้าไปเล่นในรอบแจ็คพอตส่วนผู้เข้าแข่งขันที่ตกรอบทั้ง 5 คน จะเอาคะแนนที่มีอยู่ไปคูณกับ 1,000 บาท จะได้เงินรางวัลกลับบ้านไป (ภายหลังในช่วงปี 2543-2544 ได้เปลี่ยนการให้เงินรางวัลสำหรับผู้ตกรอบเป็นคนละ 18,000 บาท) พร้อมกับได้รับของรางวัลพิเศษ (เริ่มมอบให้ครั้งแรกเมื่อปี 2541) และถ้าหากมีผู้ที่มีคะแนนสูงสุดเท่ากัน 2 คนขึ้นไปจะต้องเปิดป้ายคะแนนจากผู้สนับสนุนหลักในตู้เก็บเสียง (ภายหลังเปลี่ยนเป็นแผ่นป้ายขนาดเล็ก ซึ่งถูกถือมาโดยหุ่นยนต์นักบินอวกาศ "บุญโซน") ใครที่มีคะแนนสูงสุดคนนั้นเข้ารอบแจ็คพอตทันที
กติกาของรายการ > โซนจับผิดภาพ

ในรอบนี้เป็นเกมรอบพิเศษเพื่อตัดสินหาผู้เข้ารอบตัดสิน โดยผู้เข้าแข่งขันทั้ง 6 คน จะต้องดู VTR ภาพจับผิด ทั้ง 2 ภาพจากจอตู้ทีวี 1 รอบ หลังจากนั้นจะเข้าสู่เกมการแข่งขันทันที โดยจะให้ผู้เข้าแข่งขันดู VTR อีกครั้ง หากผู้เข้าแข่งขันคนไหนรู้คำตอบแล้ว ก็วิ่งไปกดปุ่มไฟตรงหลังจอตู้ ถ้าตอบถูกจะได้คะแนนตามจำนวนจุดคำตอบที่ถูกต้อง แต่ถ้าตอบผิดจะต้องดูVTRต่อเรื่อย ๆ จนกว่าจะมีคนตอบถูก เกมนี้เล่นทั้งหมด 6 จุดคำตอบ คะแนนรวมสูงสุดคือ 21 คะแนน ผู้เข้าแข่งขันคนไหนทำคะแนนสะสมสูงสุด 2 อันดับแรก จะได้เข้าไปเล่นในรอบแจ็คพอตทันที แต่ในปี 2540 ได้เปลี่ยนเป็นรอบตัดสินรูปแบบที่ 1 และปรับกติกาเหลือเพียงผู้ที่มีคะแนนเท่ากันตั้งแต่ 2 คนขึ้นไป จะได้เล่นเกมนี้ โดยผู้แข่งขันคนไหนตอบถูกได้มากที่สุด จะเข้าไปเล่นในรอบแจ็คพอต เกมนี้เริ่มใช้ครั้งแรกเมื่อวันที่ 24 เมษายน 2539 - 30 ธันวาคม 2540 ก่อนที่จะนำรูปแบบการเล่นและกติกาไปปรับรูปแบบใหม่ในรอบ "ไซเบอร์โบนัสโซน" ในปี 2544
กติกาของรายการ > รอบโบนัสโซน > รูปแบบแรก (บ้านหรือบึ้ม)

ผู้เข้าแข่งขันที่เข้ารอบทั้ง 2 คน จะต้องเลือกกล่องซึ่งข้างในจะมีลูกระเบิดอยู่ จากทั้งหมด 5 กล่อง (ภายหลังเพิ่มเป็น 7 กล่อง) แต่ละกล่องจะมีลูกระเบิด 3 ลูกและ 5 ลูกอย่างละ 1 กล่อง อีก 3 กล่อง (หรือ 4 กล่อง) มี 4 ลูก (ซึ่งจะเป็นจำนวนระเบิดที่ซ่อนอยู่ในวิดีโอ) จากนั้นจะแจกวิดีโอ 9 ม้วน ประกอบด้วย ตัวอักษรที่สะกดเป็นคำว่าบ้าน ได้แก่ พยัญชนะ บ, สระ า, พยัญชนะ น และ วรรณยุกต์โท อย่างละ 1 ม้วน, ลูกระเบิดตามที่ผู้เข้าแข่งขันได้เลือกไว้ก่อนหน้า (หากเลือกได้ลูกระเบิด 3 หรือ 4 ลูก วิดีโอที่เหลืออีก 1 หรือ 2 ม้วนจะเป็นคำว่า ว่าง) หากผู้เข้าแข่งขันคนใดเลือกม้วนวิดีโอที่มีตัวอักษรสะกดเป็นคำว่า บ้าน ครบ ผู้เข้าแข่งขันคนใดคนหนึ่งจะเป็นผู้ชนะจะได้รับบ้านพร้อมที่ดินจากโครงการ The Natural Park รังสิต มูลค่ากว่า 3 ล้านบาท บวกกับเงินรางวัลที่สะสมจาก 2 รอบก่อนหน้า แต่ถ้าเจอ ว่าง ให้เลือกไปเรื่อย ๆ และหากคนใดคนหนึ่งเจอบึ้ม เกมของผู้เข้าแข่งขันจะยุติลง, ผู้เข้าแข่งขันคนใดคนหนึ่งเป็นผู้แพ้และจะได้เงินรางวัลที่ได้จากรอบโซนถ่ายทอดสดและโซนจับผิดภาพ
เกมนี้เริ่มใช้ตั้งแต่เมื่อวันที่ 24 เมษายน พ.ศ. 2539 - 29 มีนาคม พ.ศ. 2540
กติกาของรายการ > รอบโบนัสโซน > รูปแบบที่ 2 (ใกล้,ไกล)

ในรอบนี้ผู้แข่งขันที่เข้ารอบจะต้องเลือกหมวดจะมีด้วยกันทั้งหมด 6 หมวด หลังจากนั้นผู้เข้าแข่งขันจะต้องดูภาพ VTR (โดยแบ่งเป็นขั้นแรก ไกล ขั้นที่ 2 กลาง และขั้นสุดท้าย ใกล้) ในภาพจะจับภาพบุคคลที่กำลังยืนอยู่ พร้อมกับทำปากแต่จะไม่มีเสียง โดยมีโอกาสตอบทั้งหมด 3 ครั้ง ต่อ 1 หมวด ให้ตอบว่าคำหรือประโยคนั้นคืออะไร ถ้าตอบถูกจะได้เงินรางวัลตามขั้นต่าง ๆ เช่น ตอบถูกในขั้นที่ 1 30,000 บาท ขั้นที่ 2 20,000 บาท และขั้นที่ 3 10,000 บาท แต่หากตอบผิดในแต่ละครั้ง ผู้แข่งขันอีก 5 คนที่เหลือจะมีสิทธิ์แย่งกดไฟในการตอบ ถ้ากดไฟติด และตอบถูกจะได้รับเงินรางวัล 10,000 บาท หากตอบผิดในขั้นที่ 3 (หรือขั้นสุดท้าย) จะไม่ได้เงินรางวัลและเกมจะหยุดลงทันทีพร้อมกับได้รับเงินรางวัลสะสมที่เหลือทั้งหมด แต่ถ้าหากตอบถูกครบทั้ง 4 หมวด จะได้รับเงินรางวัล 1,000,000 บาท
เกมนี้เริ่มใช้ตั้งแต่เมื่อวันที่ 4 เมษายน - 30 ธันวาคม พ.ศ. 2540
กติกาของรายการ > รอบโบนัสโซน > รูปแบบที่ 3 (จับผิดภาพการ์ตูน)

ในรอบนี้มีโซนแผ่นป้ายด้านละ 6 แผ่นป้ายเป็นฝั่งซ้ายกับผั่งขวา (รวมทั้งหมด 12 แผ่นป้าย) ก่อนจะเล่นเกมจับผิดต้องเลือกป้ายมา 1 ป้าย ซึ่งด้านหลังแผ่นป้ายเป็นป้ายเงินรางวัลต่าง มีตั้งแต่ 5,000-30,000฿ เปิดได้เท่าไร เป็นเงินสะสมตั้งต้นก่อนเล่นทันที เสร็จแล้วผู้แข่งขันจะต้องจับผิดภาพการ์ตูนจากจอมอนิเตอร์ทั้ง 2 ภาพว่ามีอะไรแตกต่างกันบ้าง ถ้าจับผิดได้ 1 จุด จะได้ไปเปิดป้ายเงินรางวัลเพิ่มอีก 1 แผ่นป้าย แต่หากตอบผิดเกมจะยุติลงทันที พร้อมกับได้รับเงินรางวัลสะสมที่เหลือทั้งหมด โดยถ้าหากผู้แข่งขันจับผิดครบทั้ง 6 จุด จะได้รับเงินรางวัล 500,000 บาทจากผู้สนับสนุนหลักทันที (ผู้สนับสนุนหลักในรอบนี้คือ ผลิตภัณฑ์โลชั่นซิตร้า)
เกมนี้เริ่มใช้ตั้งแต่เมื่อวันที่ 3 มกราคม - 26 ธันวาคม พ.ศ. 2541
กติกาของรายการ > รอบโบนัสโซน > รูปแบบที่ 4 (ทายสิ่งของปริศนา)

ในรอบนี้มีโซนแผ่นป้ายด้านละ 6 แผ่นป้ายเป็นฝั่งซ้ายกับฝั่งขวา (รวมทั้งหมด 12 แผ่นป้าย) แบ่งเป็นป้ายบุญโซน 3 ป้าย (มีค่าป้ายละ 30,000 บาท), ป้าย 20000 ป้ายละ 3 ป้าย (มีค่าป้ายละ 20,000 บาท) ป้าย 10000 ป้ายละ 3 ป้าย มีค่าป้ายละ 10,000 บาท) และป้ายรูปกระปุกออมสินทรงรูปหมู 3 ป้าย (มีค่าป้ายละ 5,000 บาท) เปิดได้เท่าไร เป็นเงินสะสมตั้งต้นก่อนเล่นทันที เสร็จแล้วผู้เข้าแข่งขันจะต้องชม VTR ภาพสิ่งของปริศนาจากจอมอนิเตอร์หุ่นยนต์บุญโซน โดยมีของปริศนาที่หยุดภาพไว้แค่ครึ่งหนึ่งทั้งหมด 6 ชิ้น ให้ตอบว่าของชิ้นนั้น มันคืออะไร ถ้าผู้เข้าแข่งขันตอบถูกจะได้ไปเปิดป้ายเงินรางวัลเพิ่มอีก 1 แผ่นป้าย แต่หากตอบผิดจะไม่ได้เปิดแผ่นป้ายเพิ่ม โดยถ้าหากผู้แข่งขันสามารถตอบถูกครบทั้ง 6 ข้อ จะได้รับเงินรางวัล 500,000 บาทจากผู้สนับสนุนหลักทันที ในกรณีที่จบ 6 ข้อแล้วตอบผิดมากกว่า 1 ข้อ จะได้รับเงินรางวัลสะสมที่เหลือทั้งหมดกลับไป (ผู้สนับสนุนหลักในรอบนี้คือ ผลิตภัณฑ์โลชั่นซิตร้า)
เกมนี้เริ่มใช้ตั้งแต่เมื่อวันที่ 9 มกราคม - 25 ธันวาคม พ.ศ. 2542
กติกาของรายการ > รอบโบนัสโซน > รูปแบบที่ 5 (ทายสิ่งของปริศนาแบบที่2)

ในรอบนี้คนที่ใบ้จะไปอยู่ในลิฟท์ (ลิฟท์กระเช้า) ซึ่งจะมีลูกศรชี้ระดับคะแนนอยู่ทางด้านขวามือ (ช่วง 0 - 110 คะแนน) ส่วนผู้เข้าแข่งขันคนอื่น ๆ อีก 5 คน ก็จะนั่งประจำที่ โดยผู้เข้าแข่งขันจะต้องดูภาพ VTR เพื่อจับสังเกตสิ่งของชิ้นนี้ว่ามันคืออะไร หากผู้เข้าแข่งขันคนไหนทราบคำตอบแล้ว ก็จะแย่งกดไฟเพื่อตอบ ซึ่งภาพ VTR จะหยุดทันทีเมื่อมีคนตอบ แต่ถ้าหากยังไม่มีใครกดไฟตอบ คนที่อยู่ในลิฟท์จะทำการใบ้เพิ่มทันที (โดยจะมีวงล้อหมุนอยู่ด้านบนมีคะแนนบอกไว้ 10, 15, 20, 25, 30 เมื่อกดปุ่มวงล้อจะหยุด) ถ้าตอบถูกลิฟท์ของคนที่ใบ้จะเลื่อนระดับสูงขึ้นตามคะแนนที่ได้ แต่หากตอบผิด ลิฟท์ของคนที่ใบ้จะลดระดับลงตามคะแนนที่ถูกหัก ยกเว้นเมื่อคะแนนต่ำกว่า 0 คะแนน ลิฟท์ก็จะอยู่ที่ตำแหน่ง 0 (ระดับพื้นดิน) ต่อไป ซึ่งถ้าคะแนนชี้อยู่ที่ 100 - 110 คะแนนจะได้รับเงินรางวัลพิเศษในรอบนี้
จากนั้นก็เข้ามาสู่ในรอบเอ็กซ์ตร้าโบนัสโซน ผู้เข้าแข่งขันจะต้องมาดึงสลัก โดยจะมีสลักอยู่ 6 สลัก พร้อมป้ายเฉลยยืนยันด้านหลัง ซึ่งใน 6 สลักจะมี "บาท" (เมื่อดึงสลักออกมาแล้วไม่เกิดอะไรขึ้น ป้ายเฉลยเป็นเครื่องหมาย ฿) และ "บอมบ์" (เมื่อดึงสลักออกมาแล้ว แท่นจะหลุดมากองที่พื้นพร้อมทั้งทีมงานจะปาสิ่งของเข้ามาในฉากซึ่งจะคล้ายกับการถูกระเบิด ป้ายเฉลยเป็นรูประเบิด) อย่างละ 3 สลัก ผู้เข้าแข่งขันจะต้องเลือกสลักทั้งหมด 3 ใน 6 สลัก ซึ่งจะต้องเป็นบาททั้ง 3 สลัก ถ้าดึงสลักแรกมาเป็น บาท รับเงินรางวัล 10,000 บาท ถ้าดึงสลักที่สองเป็น บาท รับเงินรางวัล 50,000 บาท และถ้าดึงได้ บาท ครบ 3 สลัก จะได้รับเงินรางวัล 500,000 บาท ส่วนผู้โชคดีทางบ้านที่ส่งชิ้นส่วนจะได้รับบัญชีเงินฝาก 100,000 บาท และถ้าหากดึงสลักผิดเป็น บอมบ์ เกมจะหยุดลงทันที พร้อมกับได้รับเงินรางวัลสะสมที่เหลือทั้งหมด และผู้โชคดีทางบ้านที่ส่งชิ้นส่วนจะได้รับบัญชีเงินฝาก 10,000 บาท
เกมนี้เริ่มใช้ครั้งแรกเมื่อวันที่ 8 มกราคม พ.ศ. 2543 - 13 มกราคม พ.ศ. 2544
กติกาของรายการ > รอบโบนัสโซน > รูปแบบที่ 6 (ไซเบอร์โบนัสโซน)

เป็นเกมที่พัฒนามาจากรอบโซนจับผิดภาพ แต่ปรับรูปแบบการเล่นและกติกาใหม่ โดยผู้แข่งขันที่ผ่านเข้ารอบนี้จะต้องมาเจอกับฮีโร่ประจำรายการ (ในรายการเรียกว่า "Cyber Knight" ซึ่งมาจากผู้เแข่งขันทางบ้านที่ร่วมสนุกผ่านเกมจับผิดภาพในเว็บไซต์ eotoday.com) โดยทั้ง 2 คน จะต้องดู VTR เรื่องเล่าจากแขกรับเชิญ จากนั้นจะต้องดูภาพและจับสังเกตให้ดี ๆ ว่า มีจุดไหนที่แตกต่างไปจากเดิมทั้งหมด 10 จุด โดยจะให้ดูฟรี 1 รอบ หลังจากนั้นจะเข้าสู่การแข่งขัน โดยสปีดภาพ VTR จะเพิ่มขึ้นในแต่ละรอบ (ปกติ/เร็ว/เร็วสุด) ใครที่รู้แล้วก็ไปวิ่งกดไฟ (ตรงปุ่มไฟจะเป็นลักษณะของตัวเม้าส์คอมพิวเตอร์) ถ้าหากคนใดคนหนึ่งตอบผิดต้องดูภาพเรื่อย ๆ จนกว่าจะตอบได้ หากผู้เข้าแข่งขันหรือฮีโร่ทำคะแนนได้มากที่สุดจะเป็นผู้ชนะในรอบนี้และได้รับเงินรางวัลพิเศษ 10,000 บาท ส่วนผู้แพ้จะได้รับเงินรางวัล 5,000 บาทพร้อมกับของที่ระลึกจากผู้สนับสนุนหลักในช่วงนี้(ผู้สนับสนุนหลักในรอบนี้คือ ผลิตภัณฑ์ปลาสวรรค์ทาโร่) โดยแขกรับเชิญคนแรกที่มาเล่าเรื่องในรอบนี้คือ "ดร.ดำรง พุฒตาล"
จากนั้นก็เข้ามาสู่ในรอบเอ็กซ์ตร้าโบนัสโซน ผู้เข้าแข่งขันจะต้องมาดึงสลัก โดยจะมีสลักอยู่ 6 สลัก พร้อมป้ายเฉลยยืนยันด้านหลัง ซึ่งใน 6 สลักจะมี "บาท" (เมื่อดึงสลักออกมาแล้วไม่เกิดอะไรขึ้น ป้ายเฉลยเป็นเครื่องหมาย ฿) และ "บอมบ์" (เมื่อดึงสลักออกมาแล้ว แท่นจะหลุดมากองที่พื้นพร้อมทั้งทีมงานจะปาสิ่งของเข้ามาในฉากซึ่งจะคล้ายกับการถูกระเบิด ป้ายเฉลยเป็นรูประเบิด) อย่างละ 3 สลัก ผู้เข้าแข่งขันจะต้องเลือกสลักทั้งหมด 3 ใน 6 สลัก ซึ่งจะต้องเป็นบาททั้ง 3 สลัก ถ้าดึงสลักแรกมาเป็น บาท รับเงินรางวัล 10,000 บาท ถ้าดึงสลักที่สองเป็น บาท รับเงินรางวัล 50,000 บาท และถ้าดึงได้ บาท ครบ 3 สลัก จะได้รับเงินรางวัล 500,000 บาท ส่วนผู้โชคดีทางบ้านที่ส่งชิ้นส่วนจะได้รับบัญชีเงินฝาก 100,000 บาท และถ้าหากดึงสลักผิดเป็น บอมบ์ เกมจะหยุดลงทันที พร้อมกับได้รับเงินรางวัลสะสมที่เหลือทั้งหมด และผู้โชคดีทางบ้านที่ส่งชิ้นส่วนจะได้รับบัญชีเงินฝาก 10,000 บาท
เกมนี้เริ่มใช้ครั้งแรกเมื่อวันที่ 20 มกราคม - 29 ธันวาคม พ.ศ. 2544
กติกาของรายการ > รอบโบนัสโซน > รูปแบบที่ 7 (รูปแบบสุดท้าย)

ทีมที่เป็นแชมป์ประจำสัปดาห์จะต้องเลือกตัวแทน 1 ใน 6 คน เข้าไปอยู่ตู้กันน้ำ ส่วนอื่น 5 คนที่เหลือจะต้องเข้าไปอยู่ในตู้แคปซูล จากนั้นจะมีแผ่นป้ายผู้สนับสนุนหลักอยู่ทั้งหมด 12 แผ่นป้าย โดยหลังแผ่นป้ายจะเป็นคำเฉลยของคำตอบนั้น ๆ ผู้เข้าแข่งขันจะต้องเลือกแผ่นป้ายมาทั้งหมด 6 ป้าย จากนั้นคนที่เหลือจะต้องใบ้ในรูปแบบต่าง ๆ (ประกอบด้วย คำพูด, ท่าทาง, ทำนองเสียง, วาดภาพ และเขียนหลังคนทาย) โดยมีเวลา 7 วินาทีในการใบ้และตอบ ถ้าตอบถูกจะได้คำละ 10,000 บาท แต่ถ้าตอบถูกทั้ง 6 คำ ทั้งทีมจะได้เงินรางวัล 100,000 บาท ทั้งนี้ถ้าหากตอบผิด จะนับจำนวนครั้งที่ตอบผิด จากการคะแนนรวมในรอบหาแชมป์ (โซนถ่ายทอดเสียง) ดังนี้
1-15 คะแนน ตอบผิดเมื่อไหร่ เกมจะหยุดลงทันที
16-22 คะแนน ตอบผิดได้ 1 ครั้งเท่านั้น หากผิดครั้งที่ 2 เกมจะจบลงทันที
23-30 คะแนน ตอบผิดได้ 2 ครั้งเท่านั้น หากผิดครั้งที่ 3 เกมจะจบลงทันที
หากตอบผิดเกินจำนวน เกมจะหยุดลงทันที พร้อมกับได้เงินรางวัลทั้งหมดที่สะสมไว้
เกมนี้เริ่มใช้ครั้งแรกเมื่อวันที่ 12 มกราคม  - 28 กันยายน พ.ศ. 2545
ทั้งนี้ ตั้งแต่รูปแบบที่ 3 ถึงรูปแบบที่ 6 (ต้นปี 2541 - 29 ธันวาคม พ.ศ. 2544) ได้มีการเพิ่มมอบโชคให้กับผู้ชมทางบ้าน ซึ่งถ้าผู้แข่งขันทำแจ็คพอตแตก ผู้โชคดีทางบ้านที่จับชิ้นส่วนจากผู้สนับสนุนหลักขึ้นมา จะได้รับแหวนเพชรหรือจี้ทองคำจากพรีม่าโกลด์ มูลค่า 100,000 บาท ซึ่งภายหลังได้เปลี่ยนเป็นบัญชีเงินฝาก มูลค่า 100,000 บาท แต่หากผู้เข้าแข่งขันทำแจ็คพอตไม่แตก ผู้โชคดีทางบ้านจะได้รับบัญชีเงินฝาก 10,000 บาท
กติกาของรายการ > รอบโบนัสโซน > ผู้ที่ทำแจ็คพอตแตก

ขจรศักดิ์ รัตนนิสัย
เจจินตัย อันติมานนท์
ษรฉัตร สหัชธนชัย
หัทยา วงษ์กระจ่าง
ปิยะ เศวตพิกุล
ภัครมัย โปตระนันท์
สุธิราช วงศ์เทวัญ
กติกาของรายการ > รางวัลที่ได้รับ

รางวัลชนะเลิศประเภทรายการเกมโชว์ยอดเยี่ยม (THE BEST GAME OR QUIZ PROGRAMME ) จากรางวัลเอเชี่ยน เทเลวิชั่น อะวอร์ดส ประจำปี 2001
กติกาของรายการ > เอกลักษณ์

เกมโซนได้รับลิขสิทธิ์มาจากรายการ Magical Zunou Power (ญี่ปุ่น: マジカル頭脳パワー!!; โรมาจิ: Majikaru zunō pawā) จากประเทศญี่ปุ่น ซึ่งเป็นแบบมินิเกมหนึ่งที่มีชื่อหลัก ๆ ว่า "マジカル伝言バトル" (Magical Message Battle) โดยมีเกมย่อยที่ในญี่ปุ่นเอามาออกบ่อยมีดังนี้
マジカルアクション伝言バトル (Magical Action Message Battle) ในไทยเป็นในด่านของถ่ายทอดสด
マジカルリップ伝言バトル/音楽リップ伝言バトル (Magical Lip Message Battle / Music Lip Message Battle) ในไทยเป็นในด่านของถ่ายทอดเสียง
マジカルねんど伝言バトル (Magical Clay Message Battle) กติกา: ให้ปั้นดินน้ำมันต่อไป ๆแล้วทายว่ามันคืออะไร
マジカルアート伝言バトル (Magical Art Message Battle) กติกา: ให้วาดภาพต่อไป ๆ แล้วให้ทายว่าสิ่งที่วาดนั้นคืออะไร
เอกลักษณ์เกมโซนมีชัตเตอร์หรือที่กั้นหลายแบบดังนี้
แบบสี่เหลี่ยมโค้ง (24 เมษายน พ.ศ. 2539 - 30 ธันวาคม พ.ศ. 2540)
แบบแปดเหลี่ยม (3 มกราคม พ.ศ. 2541 - 1 มกราคม พ.ศ. 2543)
แบบโค้ง (8 มกราคม พ.ศ. 2543 - 29 ธันวาคม พ.ศ. 2544)
แบบสี่เหลี่ยม (5 มกราคม - 28 กันยายน พ.ศ. 2545)
เอกลักษณ์เพลงเกมโซน(รอบโซนถ่ายทอดสด) ถ้าได้ฟัง ตลอด 6 ปีที่ผ่านมา ส่วนใหญ่จะเปลี่ยนทำนองและเสียงดนตรีในแต่ละเวอร์ชัน ส่วนเพลงประจำรายการได้มีการเปลี่ยนแปลงไปในแต่ละปีตามธีมและฉากของรายการ
จุดเด่นที่เป็นภาพจำของ "เกมโซน" รอบโซนถ่ายทอดสด : ในยุคแรก ถ้าผู้แข่งขันตอบอะไรออกมา จะมีภาพ VTR ของคำตอบนั้น ๆ มาประกอบ (ยกเว้นหากคิดคำตอบไม่ออก จะมีภาพการ์ตูนในอริยาบถหัวเราะออกมา) ในกรณีที่ผู้แข่งขันตอบผิด จะมี VTR ของผู้แข่งขันที่ใบ้จากคนที่ตอบก่อนหน้านี้มาประกอบ ถ้าในกรณีที่ผู้แข่งขันตอบถูก จะมีเสียงเพลงประกอบในรอบนี้ดังขึ้น รอบโซนถ่ายทอดเสียง : เมื่อผู้แข่งขันสุดท้ายร้องจบ ประตูในตู้เก็บเสียงจะถูกเลื่อนขึ้นโดยอัตโนมัติ (ปี 2540-2542) หรือจะมีทีมงานมาเปิดประตูให้ (ปี 2543-2544) พร้อมกับมีเสียงเพลงประกอบในรอบนี้ดังขึ้นในสตูดิโอเมื่อจบในแต่ละรอบ ส่วนการให้ของรางวัลของผู้ตกรอบ ช่วงปี 2541 พิธีกรจะมอบให้ทีละคน และนับตั้งแต่ปี 2542 เป็นต้นมา จะมีหุ่นยนต์บุญโซนเข้ามาร่วมมอบของรางวัลให้ด้วย รอบเอ็กซ์ตร้า โบนัสโซน : ในกรณีที่ผู้แข่งขันดึงสลักแล้วเจอระเบิด จะมีรูปการ์ตูน "บุญโซน" วิ่งหนีระเบิดออกมา (ให้เหมือนว่ากำลังโดนระเบิด)
เธอผู้เปล่งประกายกว่าแสงดาว

| เธอผู้เปล่งประกายกว่าแสงดาว |
| --- | --- |
แนว: โรแมนติก ธุรกิจ ดราม่า
เค้าโครงจาก: Ni Ru Bei Jing Mei Li (你如北京美丽)  โดย จิว เยว่ซี
บทละครโทรทัศน์: หยาง เชียนซี
กำกับโดย: เฉินฉาง
แสดงนำ: ถาน ซ่งอวิ้น สฺวี ข่าย เหอรุ่ยเสียน เกาหาน
ประเทศแหล่งกำเนิด: ประเทศจีน
ภาษาต้นฉบับ: จีนกลาง
จำนวนตอน: 40
การผลิต
ความยาวตอน: 50 - 60 นาที
บริษัทผู้ผลิต: Lao You Film and Television Huace Film and TV Zhuo Yuan Film and Television Guowen Film Industry
ออกอากาศ
สถานีโทรทัศน์: Hunan Satellite TV, Tencent Video, Mango TV และอื่น ๆ
ออกอากาศ: 2 กรกฎาคม ค.ศ. 2024 (2024-07-02) – 29 กรกฎาคม ค.ศ. 2024 (2024-07-29)
เธอผู้เปล่งประกายกว่าแสงดาว (จีน: 你比星光美丽) (อังกฤษ: As Beautiful As You) เป็นละครโทรทัศน์ผ่านสัญญาณต่อเนื่องจีนดัดแปลงมาจากนวนิยายเรื่อง "Ni Ru Bei Jing Mei Li" (你如北京美丽) ของ จิว เยว่ซี จากการกำกับโดย เฉินฉาง เขียนบทโดย หยาง เฉียนจื่อ และนำแสดงโดยถาน ซ่งอวิ้น, สฺวี ข่าย, เหอ รุ่ยเสียน และเกา หานฉายรอบปฐมทัศน์ ทาง Hunan Satellite TV, เทนเซ็นต์ วิดีโอ และMango TV และอื่น ๆ ในวันที่ 2 กรกฎาคม 2024 (เวลามาตรฐานจีน)
เรื่องย่อ

จี้ซิง ผู้สำเร็จการศึกษาจากวิทยาลัยชั้นนำ ด้วยความรู้ความสามารถ ได้เข้าทำงานหลังจากจบการศึกษาทันที และพร้อมสร้างอนาคต แต่ชีวิตในความเป็นจริงไม่เหมือนดังฝัน หลังทำงานสามปี ไม่มีอะไรดีขึ้น เธอที่นิสัยพริกขี้หนูจึงลาออกจากงาน และเริ่มต้นสร้างธุรกิจ เธอไฟแรงกล้าหาญ มันสมองชาญฉลาด ระหว่างทางสร้างธุรกิจ มีขาดทุน มีกำไร เธอได้พบกับหานถิง ชายผู้มากความฝีมือ และเป็นนักลงทุน หานถิงผู้ร้ายลึกเย็นชา ทุกครั้งที่ชี้แนะจี้ซิง จะต้องจี้จุดสำคัญ แต่ผู้หญิงคนนี้ก็มักทำให้เขาเซอร์ไพรส์ตลอดเวลา และยังทำให้เขาได้รู้จักรัก
นักแสดง > นักแสดงหลัก

ถาน ซ่งอวิ้น รับบทเป็น จี้ซิง
สฺวี ข่าย รับบทเป็น หานถิง
เหอรุ่ย เสียน รับบทเป็น ลี่ลี่
เกาหาน รับบทเป็น เฉินเฉาอี้
งานสร้าง

ละครเรื่องนี้เริ่มถ่ายทำอย่างเป็นทางการเมื่อวันที่ 5 กุมภาพันธ์ 2023 ที่ Oriental Film and Television Industrial Park ในเมืองชิงเต่า มณฑลชานตง ในระหว่างการถ่ายทำยังได้ไปถ่ายทำที่ ชิงเต่าซิงกวัง Mangrove Resort World และสถานที่อื่น ๆ และปิดกล้องในวันที่ 9 มิถุนายน ในปีเดียวกัน
เพลงประกอบละคร

| ลำดับ | ชื่อเพลง | เนื้อเพลง | ทำนอง | ศิลปิน | ยาว |
| --- | --- | --- | --- | --- | --- |
| 1. | "《理想之地》" (片头曲) | 廖羽、宜懿家 | 和汇慧、王梓同 | 黄绮珊 |   |
| 2. | "《等你》" (插曲) | 廖羽、宜懿家 | 王梓同 | 弦子 |   |
| 3. | "《You are everything》" (插曲) | 王梓同、黄礼格 | 和汇慧、王梓同 | 萨吉、黄鼎禮格 |   |
| 4. | "《My Dearest Passerby》" (插曲) | 朱瑞琪 | 和汇慧、王梓同 | 房东的猫 |   |
| 5. | "《爱比星光美丽》" (插曲) | 廖羽 | 王梓同 | 谭松韵 |   |
| 6. | "《星光不及你》" (插曲) | 王乐 | 王梓同 | 吴施乐 |   |
| 7. | "《界》" (片尾曲) | 廖羽、和汇慧 | 和汇慧 | 谭松韵 |   |
แหล่งข้อมูลอื่น

你比星光美丽官微 ที่ซินล่างเวย์ปั๋ว (ในภาษาจีน)
เธอผู้เปล่งประกายกว่าแสงดาว ที่โต้วป้าน (ในภาษาจีน)
你如北京美丽 ที่โต้วป้าน (ในภาษาจีน)
騰訊視頻《你比星光美麗》
芒果TV《你比星光美麗》
ฤดูพายุไซโคลนมหาสมุทรอินเดียเหนือ พ.ศ. 2556

| ฤดูพายุไซโคลนมหาสมุทรอินเดียเหนือ พ> ศ. 2556 |
| --- | --- |
แผนที่สรุปฤดูกาล
ขอบเขตฤดูกาล
ระบบแรกก่อตัว: 10 เมษายน พ.ศ. 2556
ระบบสุดท้ายสลายตัว: 13 ธันวาคม พ.ศ. 2556
พายุมีกำลังมากที่สุด

ชื่อ: ไพลิน (สถิติพายุที่มีกำลังแรงที่สุด เป็นประวัติการณ์ในมหาสมุทรอินเดียเหนือ)
 • ลมแรงสูงสุด: 260 กม./ชม. (160 ไมล์/ชม.) (เฉลี่ย 3 นาที)
 • ความกดอากาศต่ำที่สุด: 905 hPa (มิลลิบาร์)
 
สถิติฤดูกาล
พายุดีเปรสชัน: 10
พายุดีเปรสชันหมุนเร็ว: 6
พายุไซโคลน: 5
พายุไซโคลนกำลังแรง: 4
พายุไซโคลนกำลังแรงมาก: 3
พายุซูเปอร์ไซโคลน: 1
ผู้เสียชีวิตทั้งหมด: 323 คน
ความเสียหายทั้งหมด: อย่างน้อย 38.14 ล้านดอลลาร์สหรัฐ (ค่าเงิน USD ปี 2013)
 
ฤดูพายุไซโคลนมหาสมุทรอินเดียเหนือ 2554, 2555, 2556, 2557, 2558
ฤดูพายุไซโคลนมหาสมุทรอินเดียเหนือ พ.ศ. 2556 คือรอบปัจจุบันของพายุหมุนเขตร้อน ที่ก่อตัวในมหาสมุทรอินเดียเหนือ ซึ่งไม่มีการกำหนดฤดูอย่างเป็นทางการ แต่พายุไซโคลนมีแนวโน้มก่อตัวระหว่างเดือนเมษายนถึงธันวาคม โดยมีอัตราสูงที่สุดตั้งแต่เดือนพฤษภาคมถึงพฤศจิกายน
ขอบเขตของบทความนี้จะถูกจำกัดอยู่ในมหาสมุทรอินเดียที่อยู่ในซีกโลกเหนือ ทางทิศตะวันออกของจะงอยแอฟริกาและทางทิศตะวันตกของคาบสมุทรมลายู โดยมีสองทะเลหลักอยู่ในมหาสมุทรอินเดียเหนือ คือ ทะเลอาหรับ ไปทางตะวันตกของอนุทวีปอินเดีย ถูกเรียกอย่างย่อว่า ARB โดยกรมอุตุนิยมวิทยาอินเดีย (IMD); และอ่าวเบงกอล ไปทางตะวันออก เรียกอย่างย่อว่า BOB โดย IMD
ผู้ที่รับผิดชอบอย่างเป็นทางการในแอ่งนี้ตามศูนย์อุตุนิยมวิทยาภูมิภาค คือ กรมอุตุนิยมวิทยาอินเดีย (IMD) ขณะที่ศูนย์ร่วมการเตือนภัยไต้ฝุ่นจะออกคำเตือนอย่างไม่เป็นทางการในภูมิภาคนี้ โดยเฉลี่ยแล้วแอ่งนี้จะมีพายุก่อตัว 4-6 ลูกในทุกฤดูกาล
พายุ > พายุไซโคลนวียารุ

ต้นเดือนพฤษภาคม ดีเปรสชันเขตร้อนก่อตัวขึ้นในอ่าวเบงกอล
วันที่ 10 พฤษภาคม ดีเปรสชันเขตร้อนทวีกำลังขึ้นเป็นพายุไซโคลน (เทียบเท่าพายุโซนร้อน) IMD ออกประกาศให้เรียกชื่อว่า "วียารุ"
วันที่ 14 พฤษภาคม พายุเปลี่ยนเส้นทางเดินไปทางตะวันออกเฉียงเหนือ
วันที่ 16 พฤษภาคมพายุเข้าสู่จุดที่มีกำลังสูงสุด โดยวัดความเร็วลมได้ 85 กิโลเมตรต่อชั่วโมง (50 ไมล์ต่อชั่วโมง) และความกดอากาศวัดได้ 990 มิลลิบาร์ (29.18 นิ้วปรอท) จากนั้นไม่นานก็ขึ้นฝั่งที่เมืองจิตตะกอง ประเทศบังกลาเทศ
วันที่ 17 พฤษภาคม พายุเคลื่อนตัวไปยังรัฐนาคาแลนด์ ประเทศอินเดีย และสลายตัวในเวลาต่อมา
อิทธิพลของพายุวียารุก่อให้เกิดฝนตกหนักและน้ำป่าไหลหลากในภาคตะวันตกเฉียงเหนือของอินโดนีเซีย มีผู้เสียชีวิต 4 คน สูญหาย 6 คน บ้านเรือนเสียหายจำนวนมาก ขณะที่พายุกำลังเคลื่อนตัว ได้มีการอพยพราษฎรในบางส่วนของพม่าจนเป็นเหตุให้เรือกู้ภัยจำนวนหนึ่งล่ม มีผู้เสียชีวิต 39 คน สูญหาย 19 คน และรอดชีวิต 42 คน นอกเหนือจากนี้พายุวียารุยังส่งผลให้ศรีลังกา ไทย และอินเดียใต้ต้องประสบภาวะฝนตกหนัก มีผู้เสียชีวิตในอินเดียและศรีลังกาอย่างน้อย 16 คนอีกด้วย  ในไทย 1 คน
ต่อมา พายุเคลื่อนขึ้นฝั่งที่บังกลาเทศ ความเสียหายถึงแม้จะน้อยกว่าที่คาดไว้ แต่มีบ้านเรือนเสียหายจำนวน 85,000 หลัง ส่วนมากเป็นกระท่อมที่สร้างไม่แข็งแรง 17 คนเสียชีวิต ส่วนที่เหลือราว 1.3 ล้านคนต้องการความช่วยเหลือ ความเสียหายต่อพืชผลทางการเกษตรคิดเป็น 400 ล้านทากาบังกลาเทศ หรือ 5.14 ล้านดอลลาร์สหรัฐ
พายุ > พายุดีเปรสชัน BOB 02

วันที่ 28 พฤษภาคม หย่อมความกดอากาศต่ำก่อตัวบริเวณอ่าวเบงกอล
วันที่ 29 พฤษภาคม หย่อมความกดอากาศต่ำเพิ่มกำลังขึ้นเป็นพายุดีเปรสชัน จากนั้นได้เคลื่อนตัวขึ้นฝั่งบริเวณเบงกอลตะวันตก ด้วยความเร็วลมสูงสุด 45 km/h (28 mph) และความกดอากาศ ณ ศูนย์กลาง 990 มิลลิบาร์
วันที่ 31 พฤษภาคม พายุสลายตัวเนื่องจากขาดความชื้นจากน้ำทะเลไปหล่อเลี้ยง
พายุ > พายุดีเปรสชัน BOB 03

วันที่ 29 กรกฎาคม เกิดหย่อมความกดอากาศต่ำในอ่าวเบงกอล
วันที่ 30 กรกฎาคม กรมอุตุนิยมวิทยาอินเดียประกาศว่า หย่อมความกดอากาศต่ำได้เพิ่มกำลังเป็นพายุดีเปรสชัน ไม่นานนักพายุเคลื่อนตัวขึ้นฝั่งที่เบงกอลตะวันตก ด้วยความเร็วลมสูงสุด 45 กิโลเมตรต่อชั่วโมง และความกดอากาศ ณ ศูนย์กลาง 990 มิลลิบาร์
วันที่ 1 สิงหาคม พายุสลายตัวเป็นหย่อมความกดอากาศต่ำที่รัฐมัธยประเทศ
อิทธิพลของพายุส่งผลให้มีฝนตกหนักตามชายฝั่งของบังกลาเทศ ราษฎร 30,000 คนถูกตัดขาดจากโลกภายนอก นอกจากนี้ทางการอินเดียยังชักธงเตือนภันพายุระดับสามที่ท่าเรือโอฑิศา พร้อมประกาศห้ามมิให้ชาวเรือออกเรืออีกด้วย
พายุ > พายุดีเปรสชันบนฝั่ง 01

วันที่ 16 สิงหาคม หย่อมความกดอาหาศต่ำก่อตัวบริเวณอ่าวเบงกอง
วันที่ 20 สิงหาคม หย่อมความกดอากาศต่ำทวีกำลังขึ้นเป็นพายุดีเปรสชันบริเวณฝั่งเบงกอลตะวันตก ตรงรอยต่อรัฐโอฑิศาและรัฐฌาร์ขัณฑ์ ด้วยเหตุที่ก่อตัวบนฝั่งจึงเรียกว่าพายุดีเปรสชันบนฝั่ง (land depression) สามวันให้หลังพายุสลายตัวไป
อิทธิพลของพายุส่งผลให้เกิดฝนตกหนักแถบเบงกอลตะวันตก โดยเฉพาะอย่างยิ่งเมืองกัลกัตตา ซึ่งมีฝนตกถึง 206 มิลลิเมตรในระยะเวลาสามวัน ส่งผลให้เกิดน้ำท่วมถนน มีรายงานผู้เสียชีวิต 4 คน
ชื่อพายุ

ภายในแอ่งนี้ พายุหมุนเขตร้อนจะมีชื่อเมื่อมีความรุนแรงในระดับพายุไซโคลน มีความเร็วลม 65 กม./ชม. (40 ไมล์/ชม.) เป็นชื่อที่คัดเลือกโดยสมาชิกของคณะกรรมการเศรษฐกิจและสังคมแห่งเอเชียและแปซิฟิก (ESCAP)/องค์การอุตุนิยมวิทยาโลก (WMO) โดยศูนย์อุตุนิยมวิทยาภูมิภาคในนิวเดลีได้มีการเริ่มต้นกำหนดชื่อในเดือนกันยายน ปี พ.ศ. 2547 หากมีพายุจากแอ่งมหาสมุทรแปซิฟิกตะวันตกเคลื่อนเข้ามา ก็จะใช้ชื่อเดิมที่มากับตัวพายุ ท่านสามารถดูชื่อพายุที่เหลือทั้งหมดได้ที่รายชื่อพายุในมหาสมุทรอินเดียเหนือ
| 0 | 1 | 2 |
| --- | --- | --- |
|  วียารุ  ไพลิน |  เฮเลน (ยังไม่ใช้)  เลฮาร์ (ยังไม่ใช้) |  มาดี (ยังไม่ใช้)  นาเนาก์ (ยังไม่ใช้) |
ผลกระทบ

ตารางนี้แสดงรายการพายุทั้งหมดที่เกิดขึ้นทางตอนเหนือของมหาสมุทรอินเดีย ในช่วงปี พ.ศ. 2556 ซึ่งจะระบุชื่อของพายุ, วันที่พายุเริ่มก่อตัว, ความรุนแรง (ตามสเกลของ IMD), ข้อมูลพื้นฐานของพายุ, พื้นที่ได้รับผลกระทบ และความเสียหายที่เกิดจากพายุ โดยตัวเลขที่แสดงความเสียหายจะถูกระบุเป็นค่าเงินดอลลาร์สหรัฐ ปี ค.ศ. 2013 และความเสียหาย การสูญเสียจากพายุ จะนับตั้งแต่พายุเริ่มรวมตัวจนถึงพายุถึงความรุนแรงสูงสุด
| ชื่อ | วันที่ | ระดับความรุนแรง | ความเร็วลม | ความกดอากาศ | พื้นที่ผลกระทบ | ความเสียหาย (USD) | เสียชีวิต | อ้างอิง |
| --- | --- | --- | --- | --- | --- | --- | --- | --- |
| วียารุ | 01 !10 พฤษภาคม – 17 พฤษภาคม | 3 !พายุไซโคลน | 075 !75 กม./ชม. (45 ไมล์/ชม.) | 0996 !996 hPa (29.41 นิ้วปรอท) |  ศรีลังกา  อินเดียตะวันออกเฉียงใต้  พม่า  ไทย | 0 !ไม่ทราบ | 24 !24-216 |  |
| BOB 02 | 02 !29 พฤษภาคม – 31 พฤษภาคม | 1 !พายุดีเปรสชัน | 045 !45 กม./ชม. (30 ไมล์/ชม.) | 0990 !990 hPa (29.23 นิ้วปรอท) |  บังกลาเทศ  อินเดีย | ไม่มี | ไม่มี |  |
| BOB 03 | 03 !30 กรกฎาคม – 1 สิงหาคม | 1 !พายุดีเปรสชัน | 045 !45 กม./ชม. (30 ไมล์/ชม.) | 0990 !990 hPa (29.23 นิ้วปรอท) |  บังกลาเทศ  อินเดีย | ไม่มี | ไม่มี |  |
| LAND 01 | 04 !20 สิงหาคม – 23 สิงหาคม | 1 !พายุดีเปรสชัน | 045 !45 กม./ชม. (30 ไมล์/ชม.) | 0990 !990 hPa (29.23 นิ้วปรอท) |  อินเดีย | ไม่มี | 4 |  |
| ไพลิน | 05 !8 – 14 ตุลาคม | 5 !พายุซูเปอร์ไซโคลน | 260 !260 กม./ชม. (160 ไมล์/ชม.) | 0905 !905 hPa (26.72 นิ้วปรอท) |  ไทย    อินเดีย   หมู่เกาะนิโคบาร์และหมู่เกาะอันดามัน | &00000042600000000000004.26 พันล้านดอลลาร์สหรัฐ | 45 |  |
สรุปฤดูกาล: 

| 10 ระบบ | 10 พฤษภาคม – 13 ธันวาคม |   | 240 กม./ชม. (150 mph) | 920 hPa (27.17 นิ้วปรอท) |   | มากกว่า 4.26 พันล้านดอลลาร์สหรัฐ | 149 |  |